
KUVENDI
                              
                                                                   KUVENDI
Komisioni për të Drejtat e Njeriut dhe Mjetet e Informimit Publik
                                                   (Komision për dhënie mendimi)



Dokument parlamentar                                                                                      Tiranë, më 2.6.2026                                                                                 





RAPORT

PËR PROJEKTLIGJIN “PËR RATIFIKIMIN E MARRËVESHJES, NDËRMJET REPUBLIKËS SË SHQIPËRISË DHE REPUBLIKËS SË POLONISË, PËR SIGURIMET SHOQËRORE”


Në Kuvendin e Shqipërisë është depozituar Projektligji “Për ratifikimin e marrëveshjes, ndërmjet Republikës së Shqipërisë dhe Republikës së Polonisë, për sigurimet shoqërore”

Bazuar në kalendarin e punimeve të Kuvendit, Komisioni për të Drejtat e Njeriut dhe Mjetet e Informimit Publik e shqyrton atë në cilësinë e komisionit për dhënie mendimi, bazuar në nenet 32 -38, të Rregullores së Kuvendit. 
[bookmark: _GoBack]Në zbatim të nenit 29, pika 2, të Rregullores së Kuvendit, Komisioni caktoi si relator të çështjes deputetin Piro Dhima. 

Në mbledhjen e Komisionit, me qëllim prezantimin e projektligjit, ishin të ftuar përfaqësues nga Ministria e Ekonomisë dhe Inovacionit:
 
· Znj. Olta Manjani, zv. Ministre e Ekonomisë dhe Inovacionit.
· Z. Astrit Hado, Drejtor i Përgjithshëm i ISSH.
· Z. Rudolf Papa, Këshilltar.







 
· Baza kushtetuese e projektligjit, vlerësimi i ligjshmërisë, kushtetutshmërisë dhe harmonizimi me legjislacionin vendas e ndërkombëtar.  

Projektligji “Për ratifikimin e marrëveshjes, ndërmjet Republikës së Shqipërisë dhe Republikës së Polonisë, për sigurimet shoqërore”, i paraqitet për shqyrtim Kuvendit bazuar në nenin 81, pika 1, dhe nenin 121, pika 1, shkronja “ç”, të Kushtetutës,  si dhe të nenit 17, të ligjit nr.43/2016, “Për marrëveshjet ndërkombëtare në Republikën e Shqipërisë”.

Marrëveshja është miratuar, në parim, nga Këshilli i Ministrave me vendimin nr.261, datë 7.5.2025, “Për miratimin, në parim, të marrëveshjes, ndërmjet Republikës së Shqipërisë dhe Republikës së Polonisë, për sigurimet shoqërore”. Duke qenë se marrëveshja në terma afatgjatë parashikon edhe detyrime financiare për Republikën e Shqipërisë, ratifikimi i saj do të rregullohet nga dispozita e posaçme kushtetuese, neni[footnoteRef:1] 121, pika 1, shkronja “ç”, e Kushtetutës, i cili përcakton rastet e ratifikimit me ligj të marrëveshjeve ndërkombëtare, në të cilat Republika e Shqipërisë merr përsipër detyrime financiare. Në zbatim të nenit 121, pika 1, shkronja “ç”, të Kushtetutës, marrëveshja do të hyjë në fuqi pas ratifikimit nga Kuvendi i Republikës së Shqipërisë. [1:  Neni 121, pika 1, shkronja ç e Kushtetutës: Ratifikimi dhe denoncimi i marrëveshjeve ndërkombëtare nga Republika e Shqipërisë bëhet me ligj në rastet kur ato kanë të bëjnë me: ç) marrjen përsipër të detyrimeve financiare nga Republika e Shqipërisë; 
] 


Nga analiza e nenit 121, 122 dhe 123 të Kushtetutës si dhe përmbajtjes konkrete të këtij projektakti, rezulton se miratimi i tij i nënshtrohet përcaktimit të pikës 2 të nenit 121 të Kushtetutës, i cili kërkon shumicën e të gjithë anëtarëve të Kuvendit. 

Në aspektin procedural projektligji është paraqitur në përputhje e kërkesat e nenit 68 pika 2, e Rregullores së Kuvendit, (është në formën e një akti normativ dhe shoqërohet me relacionin shpjegues ku përcaktohet qëllimi, objektivat dhe baza ligjore).
Në aspektin formal projektligji përbëhet nga 2 nene dhe teksti i marrëveshjes bashkëlidhur. 

· Vlerësimi i përputhshmërisë së projektligjit me Acquis Communautaire

Ky projektligj nuk synon përafrim me acquis communautaire, por mbështetet dhe është në përputhje të plotë me rregulloren e Këshillit nr.1408/71 si dhe rregulloren nr.883/2004 të Parlamentit Evropian dhe Këshillit Evropian.

· Qëllimi dhe përmbajtja e projektligjit 
Ky projektligj synon ratifikimin nga Kuvendi i Republikës së Shqipërisë të marrëveshjes ndërmjet Republikës së Shqipërisë dhe Republikës së Polonisë për sigurimet shoqërore, e miratuar në parim me vendimin nr.261, datë 7.5.2025, të Këshillit të Ministrave.
Projektligji bazohet në praktikën dhe eksperiencën ndërkombëtare në fushën e sigurimeve shoqërore, ku mbrojtja e emigrantëve realizohet përmes instrumenteve ligjore ndërkombëtare, marrëveshjeve dypalëshe dhe legjislacionit kombëtar.


Gjatë negocimit të marrëveshjes janë zbatuar rregullat evropiane për koordinimin e skemave të mbrojtjes shoqërore për personat e punësuar, të vetëpunësuarit dhe punëdhënësit, sipas rregulloreve nr.1408/71 dhe nr.883/2004 të Bashkimit Evropian.
· Vlerësimi i projektaktit në raport me programin politik të këshillit të ministrave, me programin analitik të akteve dhe dokumente të tjera politike

Ky projektligj është pjesë e procesit të koordinimit të skemave të sigurimeve shoqërore ndërmjet Shqipërisë dhe vendeve të tjera. Pas përfundimit të diskutimeve dhe parafirmimit të tekstit të marrëveshjes ndërmjet Republikës së Shqipërisë dhe Republikës së Polonisë për sigurimet shoqërore, ajo u miratua në parim me vendimin nr.261, datë 7.5.2025, të Këshillit të Ministrave, dhe u nënshkrua nga të dyja palët në Varshavë, më 23.2.2026.

· Përmbledhje shpjeguese e përmbajtjes së projektaktit
Objekt i kësaj marrëveshjeje janë përfitimet nga skema detyrueshme e sigurimeve shoqërore tw dy shteteve Shqipërisë dhe Polonisë. 
Në pjesën e parë të marrëveshjes, që përmban dispozitat e përgjithshme, përcaktohen përkufizimet lidhur me legjislacionin, fushëveprimi material dhe personal, trajtimi i barabartë, si dhe eksportimi i përfitimeve.
Në pjesën e dytë përcaktohen dispozitat lidhur me legjislacionin e zbatueshëm në fuqi, për rregullat e përgjithshme, të veçanta, si dhe përjashtimet.
Pjesa e tretë përmban pesë kapituj të veçantë, të cilët përcaktojnë dispozitat që lidhen me përfitimet, si më poshtë:
· Kapitulli I përmban dispozita për përfitimet nga papunësia; 
· kapitulli II përmban dispozita në lidhje me përfitimet për shkak të sëmundjes, barrëlindjes dhe pleqërisë; 
· kapitulli III përmban dispozita që përcaktojnë pensionet, me ose pa bashkim të periudhave, për pleqërinë, invaliditetin dhe pensionin familjar;
· kapitulli IV përcakton të drejtën për përfitime në lidhje me aksidentet në punë dhe sëmundjet profesionale; 
· Kapitulli V përmban nene që përcaktojnë të drejtën për grantet e vdekjes. 
Në pjesën e katërt përfshihen dispozita të ndryshme lidhur me përgjegjësitë e autoriteteve kompetente, bashkëpunimin administrativ, shkëmbimin e informacionit dhe ndihmën e ndërsjellë, mbrojtjen e të dhënave personale, përjashtimin nga tarifat dhe vërtetimin e dokumenteve, ekzaminimet mjekësore, gjuhën e komunikimit, paraqitjen e kërkesave, njoftimeve ose ankimeve, pagesën e përfitimeve, rimbursimin e pagesave, si dhe zgjidhjen e mosmarrëveshjeve.
Pjesa e pestë përcakton dispozitat kalimtare dhe përfundimtare lidhur me rastet para hyrjes në fuqi të marrëveshjes, rishikimin, parashkrimin dhe humbjen e së drejtës, kohëzgjatjen, ndryshimin dhe anulimin e marrëveshjes, si dhe hyrjen e saj në fuqi.

· Konsultimi publik

Gjatë shqyrtimit të këtij projektligji, Komisioni nuk ka zhvilluar proces konsultimi në lidhje me të. 

· Institucionet e ngarkuara për zbatimin e projektligjit

Marrëveshja përcakton autoritetet dhe agjencitë kompetente përgjegjëse për zbatimin e saj në fushën e sigurimeve shoqërore. Për Republikën e Shqipërisë, autoritet kompetent është ministri përgjegjës për sigurimet shoqërore, ndërsa agjencia kompetente është Instituti i Sigurimeve Shoqërore (ISSH). 

Për Republikën e Polonisë, autoritet kompetent është ministri përgjegjës për sigurimet shoqërore, ndërsa zbatimi realizohet nga Instituti i Sigurimeve Shoqërore (ZUS), Fondi i Sigurimeve Shoqërore për Bujqësinë (KRUS) dhe Ministria e Familjes, Punës dhe Politikës Sociale. Marrëveshja mbulon përfitimet që lidhen me pensionet, sëmundjen, barrëlindjen, aksidentet në punë, sëmundjet profesionale, papunësinë dhe pagesat për vdekje.

· Efektet financiare të projektligjit

Efektet financiare, që do të rrjedhin nga zbatimi i marrëveshjes për sigurimet shoqërore, ndërmjet Republikës së Shqipërisë dhe Republikës së Polonisë, nuk janë të matshme sepse maturimi i saj është afatgjatë. 
Efektet financiare do të jenë në ngarkim të fondit të sigurimeve shoqërore dhe do të financohen nga kontributet. Marrëveshja parashikon dhënie përfitimi vetëm për kontributet e paguara.

· Diskutimi në komision
Projektligji u prezantua nga znj. Olta Manjani, zëvendësministre e Ekonomisë dhe Inovacionit. Gjatë diskutimeve në komision, znj. Manjani ndër të tjera  theksoi se:
“Projektligji që paraqitet sot “Për ratifikimin e marrëveshjes, ndërmjet Republikës së Shqipërisë dhe Republikës së Polonisë, për sigurimet shoqërore” përfaqëson një hap të rëndësishëm në forcimin e mbrojtjes sociale për qytetarët tanë që punojnë dhe jetojnë në të dyja vendet. Kjo marrëveshje është ndërtuar mbi parimet evropiane të koordinimit të skemave të sigurimeve shoqërore, duke garantuar trajtim të barabartë për të gjithë personat e punësuar ose për familjarët e tyre dhe duke siguruar ruajtjen e të drejtave të fituara ose në proces fitimi për të gjithë qytetarët që kanë kontribuar në të dy sistemet.
Në praktikë, marrëveshja krijon mundësinë që periudhat e sigurimit të realizuara në Shqipëri dhe Poloni të merren në konsideratë së bashku për përfitimin e pensioneve dhe përfitimeve të tjera nga skema e sigurimeve shoqërore, duke shmangur humbjen e viteve të sigurimit dhe duke garantuar akses më të drejtë në përfitime.
Nga të dhënat më të fundit institucionale rezulton se në Shqipëri ka një prani të shtetasve dhe subjekteve polake. Gjatë tre viteve të fundit janë evidentuar 260 shtetas polakë që punojnë dhe jetojnë në Shqipëri dhe gjithashtu rreth 137 biznese aktive me pjesëmarrje polake të shpërndara në sektorë të ndryshëm të 


vendit. Ndërkohë, në Poloni ka rreth 1000 shtetas shqiptarë të cilët jetojnë dhe punojnë aty, si dhe ka rreth 100 studentë që studiojnë në universitete polake në kuadër të programeve tona të bashkëpunimit.
Marrëveshja mbulon fusha të rëndësishme siç janë pensionet e pleqërisë, të invaliditetit dhe pensionet familjare, duke mundësuar njohjen dhe bashkimin e periudhave të sigurimit të realizuara në Shqipëri dhe Poloni; përfitimet për sëmundje ose barrëlindje, duke siguruar mbrojtjen për rastet e paaftësive të 
përkohshme për punë apo gjatë periudhës së lindjes dhe kujdesit për fëmijën; përfitimet nga aksidentet në punë dhe sëmundjet profesionale, duke garantuar mbështetje financiare për persona që pësojnë dëmtime apo humbje të aftësisë për punë si pasojë e aktivitetit të tyre profesional.
Gjithashtu, marrëveshja përcakton edhe mekanizma të qartë të bashkëpunimit institucional, shkëmbimit të informacionit dhe ndihmës administrative nëpërmjet institucioneve kompetente të të dyja vendeve që kanë në zbatim marrëveshjen. Kjo marrëveshje nuk krijon detyrime të menjëhershme financiare të parashikueshme në buxhet, pasi përfitimet mbështeten mbi parimin kontribuues dhe financohen nga fondet e sigurimeve shoqërore.
Ky është një angazhim i drejtpërdrejtë i shtetit shqiptar ndaj diasporës për të forcuar më tej lidhjen me të dhe për të garantuar që askush nuk mbetet pa të drejta pavarësisht vendit ku lëviz për të punuar apo jetuar. Gjithashtu, është një qasje që na afron më shumë me standardet e Bashkimit Evropian dhe kontekstin e procesit të integrimit”.
Relatori i çështjes, z. Piro Dhima, paraqiti në mënyrë të përmbledhur përmbajtjen e projektligjit “Për ratifikimin e marrëveshjes, ndërmjet Republikës së Shqipërisë dhe Republikës së Polonisë, për sigurimet shoqërore”, duke theksuar se ai synon krijimin e një kuadri të qëndrueshëm juridik për koordinimin e skemave të sigurimeve shoqërore ndërmjet dy vendeve dhe mbrojtjen e të drejtave të shtetasve që kanë periudha pune dhe sigurimi në Shqipëri dhe Poloni.
Ai sqaroi se marrëveshja bazohet në parimet evropiane të koordinimit të sistemeve të mbrojtjes shoqërore dhe garanton trajtim të barabartë për përfituesit, si dhe njohjen e periudhave të sigurimit të realizuara në secilin shtet.
Marrëveshja rregullon fushëveprimin dhe legjislacionin e zbatueshëm, përfitimet nga sigurimet shoqërore, procedurat administrative të bashkëpunimit ndërinstitucional, si dhe dispozitat kalimtare e përfundimtare. Një nga elementët kryesorë të saj është mundësia e bashkimit të periudhave të sigurimit të realizuara në të dy vendet për efekt përfitimi të pensioneve dhe të drejtave të tjera sociale.
Relatori theksoi gjithashtu se zbatimi i marrëveshjes do të realizohet nga institucionet kompetente të të dy vendeve, ndërsa ndikimi financiar i saj nuk mund të përcaktohet me saktësi në këtë fazë, pasi përfitimet do të financohen mbi bazën e kontributeve të paguara dhe fondeve të sigurimeve shoqërore.
Në përfundim, ai vlerësoi se projektligji forcon mbrojtjen sociale të shtetasve shqiptarë dhe polakë dhe kontribuon në garantimin e të drejtave të tyre në fushën e sigurimeve shoqërore, duke ftuar anëtarët e Komisionit ta mbështesin atë.




Përfundim

Në përfundim, Komisioni për të Drejtat e Njeriut dhe Mjetet e Informimit Publik, në cilësinë e komisionit për dhënie mendimi, pasi dëgjoi propozuesin e nismës dhe relatorin e çështjes, si dhe pasi shqyrtoi Projektligjin “Për ratifikimin e marrëveshjes, ndërmjet Republikës së Shqipërisë dhe Republikës së Polonisë, për sigurimet shoqërore”, nisëm e Këshillit të Ministrave, e miratoi atë me shtatë (7) vota pro, zero (0) vota kundër dhe zero (0) vota abstenim.
 
Komisioni shprehu dakordësinë që ky raport t’i përcillet Komisionit përgjegjës dhe Seancës Plenare, në përputhje me Rregulloren e Kuvendit të Republikës së Shqipërisë.


RELATOR                                                                                                  KRYETARE 

Piro DHIMA                                                                                             Jorida TABAKU

